Vëllezërit shqiptaro-amerikanë Muja investojnë në vendlindje
Gjatë 30 viteve të fundit shumë familje shqiptare janë larguar në emigracion, në kërkim të një jete më të mirë. Por ka prej tyre që janë kthyer. Mes tyre janë edhe vëllezërit Muja, të cilët prej disa vitesh janë kthye në vendlindje ku po investojnë në industrinë e nxjerrjes së mineralit të kromit
Pas investimit disa vjeçar në ShBA, vëllezërit Muja janë kthyer në vendlindjen e tyre në Tropojë duke investuar në industrinë e nxjerrjes së kromit në zonën mineralmbajtesë të Bytyçit. Qëllimi jonë, thotë Sahiti, është t’i kthejmë vendlindjes atë që i kemi borxh. Miniera e kromit në Zogaj gjendet rreth 60 kilometër larg qytetit Bajram Curr. Sahit Muja, i ciii drejton kompaninë “Albanian Minerals”, thotë se gjatë dhjetë viteve të fundit kompania ka investuar shumë në shfrytëzimin dhe zhvillimin e minierave në zonën e bytyçit si dhe në zbulimin e rezervave të reja. Vetëm në minierën e Zogajve deri tani kompania ka prodhuar rreth 1 milion ton mineral kromi. Në kompaninë e vëllezërve Muja janë punësuar edhe një numër inxhinjerësh dhe specialistësh që drejtojnë punën në miniera dhe në procesin e zbulimit të vendburimeve të reja. Inxhinjeri gjeolog Stak Vukaj, me një përvojë 40 vjeçare, thotë se masivi mineralmbajtës i Tropojës, prej 440 kilometrash, është më i madhi në Shqipëri dhe se miniera e Zogajve, e vëllezërve Muja është pjesë e rëndësishme e këtij masivi. Zona mineralmbajtëse e Bytyçit, në rrethin e Tropojës, ku gjenden minierat e Pacit, Kamit, Kepenekut dhe Zogajve, përshkohet nga një rrugë e paasfaltuar, me gjatësi rreth 20 kilometër, hapur që në vitin 1928. Banorët dhe specialistët thonë se minierat e kësaj zone po i sjellin shtetit përfitime të mëdha ndaj investimi për asfaltimin e rrugës është i nevojshëm. Zoti Muja thotë se, prej 5 vitesh, kompania ka sjellë shkencëtarë nga Japonia, Gjermania, Amerika, Polonia dhe Kina për të zbulu minerale të tjera në këtë zonë. Kjo ka mundësuar zbulimin e rezervave të konsiderueshme të kromit me përqindjen më të lartë në botë si dhe të mineralit të magnezit, çka përbëjnë një perspektivë të madhe jo vetëm për kompaninë. Vëllezërit Muja thonë se kanë ardhur në Shqipëri me moton për të kontribuar për vendlindjen dhe jo për të përfituar nga shteti shqiptare, të cilit nuk i kanë kërkuar asnjë ndihmë fianciare, por vetëm mbështetje me infrastrukturën dhe krijimin e një klime të mirë për biznesin.